Súradnice: 49°18′52″S 18°43′11″V﻿ / ﻿49,3144°S 18,7196°V﻿ / 49.3144; 18.7196

**Rudinská** je obec na Slovensku v okrese Kysucké Nové Mesto.

Polohopis
---------

Leží na Dolných Kysuciach, v údolí Rudinského potoka, na pomedzí Vysokých a Nízkych Javorníkov. Má prícestnú zástavbu, no najmä v hornej (severozápadnej) časti sa nachádzajú mnohé lazy a menšie osady, rozložené v bočných údoliach až po hlavný javornícky hrebeň.

Prístup do obce zabezpečuje cesta III/2058, ktorá sa na okraji Rudiny pripája na cestu III. triedy Žilina – Kysucké Nové Mesto. Lesnými cestami sú dostupné i susedné obce. Okresné mesto je vzdialené 8 km východne, do Žiliny je to 13 km južným smerom.

Dejiny
------

Rudinská vznikla ako valašská osada vyčlenením z rudinského chotára v 16. storočí. Osada *Postenni* je prvýkrát písomne doložená v roku 1579. Koncom storočia sa už spomína ako valašská obec Rudniczka, od roku 1658 už ako Rudinska, ktorá do roku 1798 patrila pod budatínske panstvo. Po Suňogovcoch prešlo vlastníctvo tohto územia na rod Čákiovcov, ktorí boli pánmi Rudinskej až do zrušenia poddanstva v roku 1848. 

Tak ako sa zakladatelia obce živili pastierstvom a želiarstvom, tieto činnosti spolu s drevorubačstvom a spracovaním ich produktov zabezpečovali obživu i nasledujúcich generácii. Neskôr pribudol podomový obchod a drotárstvo, ktoré znamenalo pre mnohých vycestovanie do sveta. Koncom 19. storočia bol v obci aj krčmár a mlynár.

V roku 1598 mala 11, v roku 1784 už 101 domov a 574 obyvateľov a počas uhorského sčítania v roku 1828 žilo v 104 domoch 899 obyvateľov.

Kultúra a zaujímavosti
----------------------

### Pamiatky

* Rímskokatolícka kaplnka nanebovzatia Panny Márie, jednoloďová neoklasicistická stavba s polygonálnym ukončením presbytéria a predstavanou vežou, z roku 1905. Interiér je zaklenutý valenou klenbou. Zariadenie pochádza z doby jej vzniku. Fasády sú členené pilastrami a polkruhovo ukončenými oknami. Veža je členená kordónovou rímsou a ukončená ihlancovou helmicou. Nachádza sa na miestnom cintoríne.

### Tradície

Zvyky v obci, najmä však na samotách sú tradičné pre tento región. Pôvodne domy boli jednopriestorové drevenice s hlinenou podlahou, pokryté zväčša dreveným šindľom. Murované domy sa začali objavovať až začiatkom 20. storočia. Odev obyvateľov chudobnejších oblastí Javorníkov bol jednoduchý; muži nosili ľanové spodky i košele, súkenné nohavice a kabát, ženy nosili šorce - široké sukne. Nohy boli ovinuté onucami a obuté v krpcoch.

### Turizmus

Chotárom Rudinskej vedie viacero turistických chodníkov:

* žltý značený chodník z centra obce do sedla pod Ráztokou (križovatka s  modrou značkou Považský Chlmec – sedlo pod Grapou)
* žltý značený chodník z centra obce na rázcestie Ostré (križovatka s  modrou značkou Nesluša – rázc. pod Jakubovským vrchom)
* červeno značený chodník (sedlo Semeteš – Čadca) vedie severným okrajom chotára po hrebeni

Občianska vybavenosť
--------------------

### Farnosť

V minulosti obec patrila pod farnosť v Nesluši, v roku 1995 si miestni farníci postavili vlastný kostol, zasvätený Fatimskej Panne Márii. Dovtedy sa bohoslužby konali v kaplnke Nanebovzatia Panny Márie, ktorá bola dokončená v roku 1880. V roku 2004 bola obec pričlenená k farnosti Rudina. Vyhlásením a zriadením otcom biskupom Mons. Tomášom Galisom, je Rudinská od 30.6.2018 samostatnou farnosťou. Farnosť Rudinská patrí do Žilinskej diecézy a je začlenená do dekanátu Kysucké Nové Mesto.

Galéria
-------

* Kostol Panny Márie FatimskejKostol Panny Márie Fatimskej
* 
* Vianoce v obciVianoce v obci
* Ľudová architektúra v obciĽudová architektúra v obci

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   *mapový portál HIKING.SK* [online]. mapy.hiking.sk, [cit. 2018-07-02]. Dostupné online.
5. ↑   *Mapy Google* [online]. google.sk, [cit. 2018-07-02]. Dostupné online.
6. ↑   *Rudinská - Kaplnka Panny Márie* [online]. Pamiatky na Slovensku. Dostupné online.
7. ↑   *Farský úrad* [online]. rudinska.sk, [cit. 2018-07-02]. Dostupné online.

Zdroj
-----

* Oficiálna stránka obce

| * z
* d
* u
Obce okresu Kysucké Nové Mesto (1 + 13) |
| --- |
| Mestá | 
* Kysucké Nové Mesto

 |
| Ostatné obce | 
* Dolný Vadičov
* Horný Vadičov
* Kysucký Lieskovec
* Lodno
* Lopušné Pažite
* Nesluša
* Ochodnica
* Povina
* Radoľa
* Rudina
* Rudinka
* Rudinská
* Snežnica

 |